The loser takes it all (BJ)

Framsókn tapaði kosningunum í Reykjavík og fær helminginn af öllum nefndum. Framsókn hefur ekki nægilega marga menn á þingi til þess að manna ráðherrastóla og fær samt viðbótarráðherra. Þetta er ekki í lagi.

Öll þjóðin fylgdist með fjáraustri Framsóknarmanna í kosningunum í vor. Enn einu sinni gátu þeir keypt sig frá gereyðingu. Í þetta sinn varð útkoman þó ekki viðunandi eins og í síðustu Alþingiskosningum þegar þeim tókst að halda sínum þingstyrk. Björn Ingi rétt skreið inn í 15 manna hóp. Það eitt og sér gerir hann ekki ósamstarfshæfan. Framsóknarmenn fengu fulltrúann og hann hefur rétt möguleika á því að vera í meirihluta og hinir 14. En ...

Auðvitað er borgarstjóraembættið aðalmálið. En mergurinn málsins er að það er bara einn framsóknarmaður í borgarstjórn á móti sjö sjálfstæðismönnum og það er algerlega fráleitt að þeir fái formennsku í helmingi af nefndum. Verst af öllu er að Framsókn á að fá Orkuveituna í tvö ár fyrir næstu kosningar. Eftir tólf ára óráðssíu Alfreðs með risarækjueldi og hækkun vegna góðviðris eiga framsóknarmenn enn að fá að sukka.

Síðasta afrek Alfreðs í formannssætinu er ímyndarauglýsing Orkuveitunnar, einnar mínúta væmnisvella með einhverjum hallærissöngvara (auðvitað er það ekki víst að í flokki sem hefur bara 6% fylgi finnist einhver sem getur sungið eða samið lög). Í lok ferils síns lætur Alfreð Orkuveituna, einokunarfyrirtækið, henda peningum í enn eina vitleysuna. Auðvitað stoppar Guðlaugur Þór þetta þegar hann tekur við, en eftir tvö ár byrjar óráðsían aftur.

Hvers vegna kyngja sjálfstæðismenn þessu? Auðvitað er fljótlegra að semja svona en hinn möguleiki framsóknar á meirihluta var fjögra flokka stjórn þar sem þeir hafðu fengið í mesta lagi einn fjórða hluta embætta og örugglega ekki Orkuveituna. Eftir að Ingibjörg Sólrún hætti í borgarstjórn naut framsókn ekki lengur sérlegrar velþóknunar meirihluta Samfylkingar. Nei, menn verða að kunna að lesa á spilin á hendi og Sjálfstæðisflokkurinn hafði miklu sterkari spil en þetta.

Á þingi eru framsóknarmenn höfuðlaus hópur. Ekki eru þeir her, miklu fremur ráðvillt hjörð sem leitast við að tvístrast og hver ræðst á annaní réttinni. Halldór Ásgrímsson bar af hópnum og er í raun eini framsóknarmaðurinn sem hægt er að taka alvarlega. En hann vill burt af þingi og það er enginn til þess að taka við.

Nú er Jón Sigurðsson kallaður til leiks. Hann er mætur maður en verður aldrei pólitíkus ef hann heldur áfram að tala um að vera kallaður til ábyrgðarstarfa, hlýða kallinu eða hvað það nú er sem hann segir. Þetta minnir á Pál postula sem fékk vitrun og breytti öllu sínu lífi. Halldór kom og sagði: ,,Fylg þú mér.'' Jón er skemmtilegur maður og þó að hann komi nú út úr skápnum sem framsóknarmaður þarf hann ekki að taka upp framsóknarlundina.

Auðvitað fengu sjálfstæðismenn aftur forsætisráðherraembættið. Framsókn hafði engan í það. Sjálfstæðismenn áttu hins vegar alls ekki að gefa eftir umhverfisráðuneytið. Það var vel skipað og framsóknarmenn ekki í neinni stöðu til þess að setja fram kröfur. Ekki vilja þeir kosningar núna. Sú skrítna staða er komin upp að Geir Haarde stýrir ríkisstjórn þar sem jafnræði er með flokkunum en enginn framsóknarmaður hefur stöðu foringja. Líklega er Jón Sigurðsson næst því í bili. Honum má treysta. En hann er ekki einu sinni þingmaður og það er sérstætt ef hann kemur nú og verður foringi framsóknarmanna á einni nóttu.

Á sínum tíma var það snjall leikur að bjóða framsókn jafnræði í ríkisstjórn. En þá var staðan öll önnur. Stjórnmál snúast ekki um að vera góður við minni máttar.

Benedikt Jóhannesson

PS Traustur lesandi benti á eftirfarandi kafla af vefsíðu Magnúsar Stefánssonar verðandi félagsmálaráðherra og framsóknarmanns:

Allt frá 13 ára aldri hef ég meira og minna leikið í popphljómsveitum, nokkrum hljómsveitum í Ólafsvík og þar lengst í Klakabandinu sem ég stofnaði með félögum mínum haustið 1982. Í Samvinnuskólanum lék ég í skólahljómsveitinni og í páskaleyfinu útskriftarárið 1980 tókum við upp hljómplötu hjá Svavari Gests undir nafninu Upplyfting og hefur efni af þeirri plötu verið leikið allar götur síðan. Þekktasta lag þeirrar plötu er Traustur vinur, sem er ennþá mjög vinsælt, ekki síður hjá yngstu kynslóðunum. Eftir það gáfum við félagarnir út þrjár aðrar plötur. Ég leik öðru hverju með mínum gömlu félögum í Upplyftingu, aðallega ánægjunnar vegna.

PPS Björn Bjarnason skrifar á ágæta vefsíðu sína 13.06.06.:

Þegar skoðað er, hvernig verkum er skipt milli sjálfstæðismanna og framsóknarmannsins í borgarstjórn, sést, að allt talið undanfarna daga um óeðlileg mikil völd og áhrif framsóknarmannsins hefur einfaldlega verið spuni úr andstæðingum sjálfstæðismanna, sem fjölmiðlamenn hafa endurtekið. Hallgrímur Thorsteinsson á NFS má eiga það, að hann var farinn að átta sig á spunanum og varaði við því, að taka hann trúanlegan - skiptin yrðu líklega 30/70 sjálfstæðismönnum í vil. Líklega er það nálægt sanni, séu áhrif sjálfstæðismanna ekki meiri en 70%.

Tilefni greinarinnar er því rangar fréttir fjölmiðla nema pistillinn hafi haft þau tilætluðu áhrif að áhrif framsóknarmanna yrðu ekki jafn fáheyrð og í ríkisstjórn. Einn af átta er reyndar ekki nema 12,5% og það hefði verið hæfilegur hlutur Framsóknarflokksins.

PPPS Lesandi gerði athugasemd við skáletraðan hluta eftirfarandi ummæla: ,,Jón er skemmtilegur maður og þó að hann komi nú út úr skápnum sem framsóknarmaður þarf hann ekki að taka upp framsóknarlundina.'' Á vefsíðu Vvðskiptaráðuneytis er æviágrip Jóns sem birt er hér að neðan. Ekki verður sagt að hann haldi framsóknarfortíð sinni þar á loft:

Jón Sigurðsson, iðnaðar- og viðskiptaráðherra frá 15. júní 2006. Jón situr utanþings.

Póstfang ráðherra: [email protected]

Jón Sigurðsson er fæddur í Kollafirði á Kjalarnesi, 23. ágúst 1946. Hann er kvæntur og á eina stjúpdóttur, tvo syni og sex barnabörn.

15. júní 2006 iðnaðar- og viðskiptaráðherra

1. okt. 2003 Seðlabankastjóri, Seðlabanki Íslands (einn af þremur bankastjórum)

Námsferill:

Fjármagnsmarkaðir (2000 Endurmenntun Háskóla Íslands, Reykjavík)

MBA í rekstrarhagfræði (1993 National University, San Diego, Kal. Bandar.)

PhD, MA í menntunarfræði (1990, 1988 CPU - fjarnámsstofnun, Kal. Bandar.)

BA í sagnfræði og ísl. fræðum (1969 Háskóli Íslands, Reykjavík)

Önnur störf

Vísinda- og tækniráð Íslands

Formaður, Umræðuhópur um ísl. sjávarútveg og Evrópusambandið

Formaður, Umræðuhópur um landbúnað, ESB og Alþjóðaviðskiptastofnunina

Stjórnarformaður, Byggðastofnun

Bankaráð, Seðlabanki Íslands

Verkefnisstjóri, Samtök atvinnulífsins

Stjórnarformaður, Fræðslumiðstöð atvinnulífsins ehf

Stjórn, Útflutningsráð Íslands

Stjórnarformaður, Samkaup hf

Verkefnisstjóri, Viðskiptaráð Íslands

Formaður, Umræðuhópur um fiskveiðistjórnunarkerfið

Formaður, Umræðuhópur um tengsl Íslands við Evrópusambandið

Formaður skólanefnda, nokkrir sérskólar, starfsgreinaráð

Stjórnir, nokkur fyrirtæki

Framkvæmdastjóri, Vinnumálasambandið

Nefndir um lög, samvinnufélög, Seðlabanki Íslands, Norðurlandaráð, fjármagnsmarkaður

Háskólakennari og rektor viðskiptaháskóla

Menntaskólakennari, stjórnun bókaútgáfu, ritstjóri dagblaðs

Þrjár bækur, ýmsar greinar í dagblöðum og fræðitímaritum